Szám: 1-8/2014 11 . sz. napirendi pont anyaga

**Előterjesztés**

Zalaszentgrót Városi Önkormányzat Képviselő-testület

2014. július 24-i rendes ülésére

**Tárgy:** Köztéri alkotások elhelyezése

**Tisztelt Képviselő-testület!**

A Villa Negra Művészeti Közhasznú Egyesület ebben az évben tartotta a XIII. Zalaszentgróti Szimpóziumát, amely ebben az évben is egy záró kiállítással ért véget a Kiskastély Galériában.

A szimpóziumon kortárs festők és szobrászok alkottak két hétig. Az elkészült művek közül Gergely Réka és Gilly Tamás az „Úszó Fidzsi„ című alkotásukat felajánlották a városnak.

A szobor két elem, a hegy és a víz motívumának összekapcsolásából született. Az egyszerű, letisztult formavilág mindkettőjük munkásságára jellemző, mely egyebek mellett a japán művészet-szemlélethez is köthető. Ebből a párhuzamból adódóan szerepel a mű címében a Japánban található hegy, melyet kiemelt és szent helyként tisztelnek a helyiek. Ugyanakkor a hegy, mint egyetemes szimbólum mind a keleti, mind a nyugati kultúrában megtalálható, akárcsak a víz, mely számos korábbi munkájukban is megjelenik és ebbe a szoborba is szerették volna beemelni valamilyen formában. A szoborban a két elem és forma közötti egyensúly megteremtésére, egyfajta szintézis létrehozására törekedtek. Maga az egyensúly – az aszimmmetrikus formai megoldásokkal együtt – a kompozíció egészében fontos szerepet játszik.

A hegy és a víz találkozása a zalai tájban is megjelenik. A Zalaszentgróton és környékén található természeti környezet, a lenyűgöző táj nyújtotta élmények, benyomások, hangulatok szintén benne rejlenek a munkákban. A művészek nagy örömére szolgálna, ha itt, Zalaszentgróton helyezhetnék el ezt a szobrot.

A szobor méretei (kb): 180 x 130 x 30 cm, anyaga: tardosi vörös mészkő.

A szobor elhelyezését a ligetbe tervezzük. Ehhez alapot kell készíteni, amelynek várható költsége 50.000 Ft, melyre az Önkormányzat 2014. évi Költségvetésének általános fejlesztési céltartaléka fedezetet nyújt.

A Képzőművészeti Egyetem hallgatói ebben az évben is a Villa Negrában töltik a nyári gyakorlatukat.

Köszönetképpen a gyakorlat befejezése után az itt készített alkotásokból felajánlanak egyet a város számára, melyet az Egészségügyi Központ előtti parkosított részen szeretnénk elhelyezni. Az alkotás témája, nagysága még nem ismert, de valószínűsíthető, hogy alap elkészítésére ebben az esetben is szükség lesz. Az összeget 50.000 Ft-ra tervezzük, melyre az Önkormányzat 2014. évi Költségvetésének általános fejlesztési céltartaléka fedezetet nyújt.

A Magyarország helyi önkormányzatairól szóló 2011. évi CLXXXIX. törvény 42. §-a alapján a köztéri szobor, műalkotás állítása a képviselő-testület hatásköréből át nem ruházható feladat.

A Gazdasági és Városfejlesztési Bizottság az előterjesztést a 2014. július 18-i ülésén megtárgyalta, a 57/2014. (VII. 18.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Városi Önkormányzat Képviselő-testülete hozzájárul a Zalaszentgrót, 250/2 hrsz.-ú ligetben Gergely Réka és Gilly Tamás az „Úszó Fidzsi„ című alkotásának, valamint a Zalaszentgrót, Dózsa Gy. u. 5. szám, 372. hrsz.-ú Egészségügyi Központ előtti közterületen a Képzőművészeti Egyetem hallgatói által felajánlott alkotás felállításához. Egyben köszönetét fejezi ki a művészeknek az alkotások ingyenes felajánlásáért.

Az alapok elkészítéséhez szükséges 100.000 Ft összegre az Önkormányzat 2014. évi Költségvetésének általános fejlesztési céltartaléka fedezetet nyújt.

A képviselő-testület felkéri a polgármestert az alkotások elhelyezésével kapcsolatos további intézkedések megtételére.

**Határidő:** 2014. szeptember 30.

**Felelős:** Baracskai József polgármester

**Zalaszentgrót**, 2014. július 15.

/Baracskai József/

polgármester

A határozati javaslat a törvényességi

előírásnak megfelel

dr. Simon Beáta

jegyző