**Szám:** 1-8/2014. 12. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. július 24-i rendes ülésére

**Tárgy:** A Klebelsberg Intézményfenntartó Központ Zalaszentgróti Tankerületének elhelyezése

**Tisztelt Képviselő testület!**

Mint közismert, a nemzeti köznevelésről szóló 2011. évi CXC. törvény (a továbbiakban: Nkt.) 74. § (1) bekezdése alapján 2013. január 1-jétől "az állam gondoskodik – az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével – a köznevelési alapfeladatok ellátásáról."

A 202/2012. (VII. 27.) Korm. rendelet 3. § (1) bekezdés c) pontjában az állami köznevelési közfeladat ellátásában fenntartóként részt vevő szervként - ennek keretében az állami fenntartású köznevelési intézmények fenntartói jogai és kötelezettségei gyakorlására - a Klebelsberg Intézményfenntartó Központ (a továbbiakban: KLIK) került kijelölésre.

A fentieknek megfelelően, valamint a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 10. § (1) bekezdésében foglaltak figyelembe vételével került elhelyezésre a KLIK Zalaszentgróti Tankerülete a 8790 Zalaszentgrót, Csány L. u. 2. szám alatti épület emeleti részének 3 db irodahelyiségében.

Németh Béla tankerületi igazgató úr megkereséssel fordult az Önkormányzathoz, melyben - korábban tett szóbeli közléseit megerősítve - előadta, hogy a fenti irodahelyiségre a Zala Megyei Kormányhivatal igényt tart, emiatt 2014. augusztus 31. napjáig új helyet szükséges biztosítani a Zalaszentgróti Tankerület részére. A megkeresés jelen előterjesztés 1. számú mellékletét képezi.

A kialakult helyzet kapcsán több alkalommal tartottunk egyeztetéseket és helyszíni bejárásokat, melyek alapján a 8790 Zalaszentgrót, Batthyány u. 15. szám alatti volt gimnázium épületének emeleti részén található két egykori tanterem átalakítását találtuk kölcsönösen elfogadható és kivitelezhető megoldásnak. (2. számú melléklet)

Tankerületi igazgató úr az átalakítás azon formáját támogatná, ha a két tanterem területe gipszkarton falak beépítésével összesen 5 db kisebb helyiségre (gépterem, irattár, 3db iroda) kerülne felosztásra.

A Hivatal Műszaki Osztályának munkatársai elvégezték a tervezett munkálatok költségbecslését (3. számú melléklet), mely alapján a végleges költség 1 millió Ft körüli összegben prognosztizálható.

E körben nyomatékosan kell figyelembe vennünk azt a tényt, hogy a Tankerület legfeljebb 500.000,- Ft összeget képes biztosítani, ráadásul azt is kizárólag karbantartási feladatokra.

További fontos körülmény, hogy az Önkormányzat a munkálatokat a vele közfoglalkoztatotti jogviszonyban álló munkásokkal kívánná elvégezni, ugyanakkor a fenti határidő közelsége és az egyéb halaszthatatlan önkormányzati karbantartási munkálatok (pl.: Óvoda festése) szükségessége miatt kétségesnek tűnik a munkálatok tankerületi álláspont szerinti eredményes elvégzése.

A fenti nehézségek miatt javaslom, hogy az érintett két tanterem jelenlegi természeti állapotában kerüljön a Tankerület használatába, elkerülendő ezzel szerkezeti átalakítások szükségességét. A Tankerület eredményes munkavégzését elősegítése érdekében javaslom továbbá, hogy az említett termekkel szemben található volt nyelvi terem is tankerületi használatba kerüljön.

Meggyőződésem, hogy ezen megoldással megfelelő - és költséghatékony - módon teszünk eleget a Tankerület elhelyezése iránti kötelezettségünknek, és természetesen nem zárjuk ki véglegesen az elhelyezés tankerület által javasolt módját. Ennek azonban mindkét szerv részéről komoly költségvetési feltételei és vonzatai is vannak.

A Gazdasági és Városfejlesztési Bizottság az előterjesztést a 2014. július 18-i ülésén megtárgyalta, az 59/2014. (VII. 18.) számú határozatával elfogadásra javasolja a képviselő-testületnek azzal a kiegészítéssel, hogy a határozatban az önkormányzat által vállalt kötelezettségek konkrét műszaki tartalommal és összeggel szerepeljenek.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően fogadja el az alábbi határozati javaslatot.

**Határozati javaslat**

Zalaszentgrót Város Önkormányzatának Képviselő-testülete a Klebelsberg Intézményfenntartó Központ Zalaszentgróti Tankerületének a 8790 Zalaszentgrót, Batthyány u. 15. szám alatti volt gimnázium épülete emeleti részén található két egykori tanteremben való elhelyezését támogatja.

Zalaszentgrót Város Önkormányzata a 2014. évi Költségvetés fejlesztési tartalékénak terhére vállalja a gipszkarton válaszfalak elkészítését, 3 db beltéri ajtó és áthidalók elhelyezését maximim bruttó 220.000 Ft összegben.

A Képviselő-testület a fenti helyiségek karbantartási munkálatait azzal a kitétellel támogatja, hogy azok nem érinthetik a jelenleg fennálló szerkezeti állapotokat.

A Képviselő-testület felkéri Baracskai József polgármestert, hogy a döntésről a Tankerület vezetőjét értesítse, illetve az önkormányzati javaslat tankerületi elfogadása esetén a használati szerződést aláírja.

**Határidő:** 2014. augusztus 31.

**Felelős:** Baracskai József polgármester

**Zalaszentgrót**, 2014. július 15.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző